Dies Expiationis
Dies Expiationis (Hebraice יום כפור yōm kippūr) est sanctissimus Iudaeorum dies, qui in calendario Iudaico die 10 mensis Tishri celebratur. Hoc die ad quietem ieiuniumque dato quotannis paenitentia pro peccatis agitur. Una cum festo Exordii anni (Hebraice: ראש השנה, rōš haš·šånåh) decem diebus ante celebrato sunt "feriae altae" Iudaeorum necnon culmen finisque decem dierum paenitentiae (Hebraice עשרת ימי תשובה Assereth Jemej Teschuwa). Praecipuus ritus hodiernus est ieiunium 25 horarum (a vespero diei proximi usque ad vesperum diei festi): adulti ab omni cibo vel potu abstinent, corpus non curatur, etiam fumatione aut venere frui nefas.